कहिया तक शान्ति हो ?
 (आवाहन गीत)
शान्ति, शान्ति, शान्ति, शान्ति,
कहिया तक शान्ति हो ?
 आबहु तँ मिथिला आ मैथिली ले' क्रान्ति हो । ।
 मैथिलीक उत्थान हो,
मैथिलीक सम्मान हो ।
 भारत केर नक्शा पर,
मिथिला केर नाम हो ।
 शान्ति नञि, शान्ति नञि, क्रान्तिक आह्वान हो ।
 आबहु तँ मिथिला आ मैथिली ले' क्रान्ति हो । ।
 घर - बाहर सर्वत्र,
मैथिलीक गान हो ।
 मैथिलीक मान हो,
मैथिलीक शान हो ।
 एहि पुनीत यज्ञ मे, स्वार्थक बलिदान हो ।
 आबहु तँ मिथिला आ मैथिली ले' क्रान्ति हो । ।
 बातहि किछु आओर छल ।
 आबहु किए भ्रमित छी, दिशा केर ज्ञान हो ।
 आबहु तँ मिथिला आ मैथिली ले' क्रान्ति हो । ।
 शस्त्र सँ ने क्रान्ति हो,
शास्त्र सँ क्रान्ति हो ।
 क्रांति, क्रांति, क्रांति, क्रांति,
चेतनाक क्रान्ति हो ।
 एकताक तीर सञो, लक्ष्यक सन्धान हो ।
 आबहु तँ मिथिला आ मैथिली ले' क्रान्ति हो । ।
 * महान भाषाविद् सर जॉर्ज अब्राहम ग्रियर्सनक अनुसार बिहार केर अन्तर्गत मैथिली एकमात्र एहेन भाषा छल जे वास्तव मे भाषा होयबाक सभ शर्त पूरा करैत छल । ओ मैथिली केँ बिहारक राजकाजक भाषा केर रूप मे स्वीकार करबा हेतु तत्कालीन ब्रिटिश सरकार सँ अनुरोध / अनुमोदन कएने छलाह ।
 परञ्च ओहि समय भारतक स्वाधीनता संग्राम अपन चरम पर छल आ कहल गेल कि ग्रियर्शन महोदयक उपरोक्त प्रस्ताव फुटकएबाक नीति सँ प्रेरित थिक - तेँ नञि मानल जएबाक चाही । मैथिल लोकनि देशहित मे (भारतक हित मे) सहर्ष बिना कोनहु विरोध केँ मैथिली लेल जिद्द छोड़ि हिन्दीक प्रचार - प्रसार करबाक बात केँ स्वीकार कएलन्हि । एहि क्रम मे अंग्रेज लोकनि सँ मित्रता होयबाक बादहु तत्कालीन दड़िभंगा महाराज स्व॰ लक्ष्मीश्वर सिंह देवनागरी (हिन्दी) केर प्रचार बढ़एबाक हेतु निर्देश निर्गत कएलन्हि । एकर मतलब ई कथमपि नञि कि मैथिल लोकनि अप्पन मातृभाषा "मैथिली" केँ बिसरि गेलाह । मोन मे रहन्हि जे भारतक स्वाधीनताक बाद मैथिली आ मिथिला केँ स्वतः अपन स्थान भेटि जायत ।
 अस्तु १५ अगस्त १९४७ ई॰ कऽ देश स्वाधीन भेल । पर मैथिली केर संग आशाक एकदम्मे विपरीय पुर्ण भेद - भाव कएल गेल । भाषाक आधार पर मिथिला राज्य के कहए अपितु मैथिली केर अस्तित्वहि पर प्रश्न चिन्ह लगाओल गेल, हिन्दीक बोलीक रूप मे घोषित करबाक भरिसक दुष्प्रयास कएल गेल । नहिञे साहित्य अकादमी आ नहिञे आठम अनुसुची मे स्थान देल गेल (जे कि बाद मे कतेकहु संघर्षक बाद भेटल) । एतबहि नञि मैथिली केँ तोड़बाक हेतु आ मैथिल केँ परस्पर लड़एबाक हेतु नऽव नऽव परिभाषा सभ गढ़ल गेल । मैथिली केँ भाषाक अधिकार देमए काल अस्सी मोन पानि पड़ैत छलन्हि परञ्च तिरहुतिया, बज्जिका, अंगिका आदि मैथिलीक बोली सभ केँ स्वतन्त्र भाषाक रूप मे परिभाषित कएल गेल । मैथिल लोकनिक देशहित मे कएल गेल काज वा देशभक्तिक ई केहेन पारितोषिक छल, से नहि जानि ? ? ? ? ? ?
 "विदेह" पाक्षिक मैथिली इ - पत्रिका, वर्ष -५, मास -५२ , अंक -१०४ , १५ अप्रिल २०१२ मे "स्तम्भ ३॰७" मे प्रकाशित । 